钦定古今图书集成/明伦汇编/氏族典/第108卷 > 《廖用贤尚友录》 > 雷有终
## 钦定古今图书集成/明伦汇编/氏族典/第108卷 > 《廖用贤尚友录》 > 雷有终

按《宋史雷德骧传》：“德骧子有终，字道成，幼聪敏，以荫
补汉州司户参军。时侯陟典选，木彊难犯，选人听署
于廷，无敢哗者，有终独抗言愿为大郡治狱掾，陟叱
之，有终不为阻。署莱芜尉，知监。左拾遗刘祺以有终
年少，颇易之。有终发其奸赃，祺坐罪，以有终代知监
事。太宗即位，闻其名，亟诏为大理寺丞。会德骧任陕”
西转运，奏为解州通判。有终入奏盐池利害，改赞善
大夫，令还权知军事，省通判。太平兴国六年，迁殿中
丞、知密州，徙淮南转运副使，改太常博士。雍熙中，王
师北征，命为蔚州飞狐路随军转运使。入为盐铁判
官，历户部、度支副使，出知昇州。淳化初，就迁少府少
监、知广州。二年，女弟婿卫濯讼其家法不谨，有终坐
亲累，责授衡州团练副使。俄丁外艰，起为都官员外
郎，历度支、盐铁副使。时以江南、岭外茶盐价不一，细
民冒禁私贩，诏有终领江淮、两浙、荆湖、福建、广南路
茶盐制置使。使还，改工部郎中、知大名府。不逾月，复
为少府少监，徙知江陵。李顺之乱，王师西征，命为峡
路随军转运使、同知兵马事，就拜右谏议大夫、知益
州，俄兼同招安使。贼平，改知许州。三年，改给事中、知
并州。真宗嗣位，加工部侍郎。咸平二年代还，知审刑
院，俄授户部使。三年，益州奏至“神卫戍卒以正旦窃
发，拥都虞候王均为乱。”即日拜有终泸州观察使、知
益州，兼川、峡两路招安捉贼事。贼既平，有终加保信
军节度观察留后。四年，有终代还，命为泾原仪渭、镇
戎路都部署，辞不拜，改知永兴军府，徙秦州。景德初，
徙为并代副都部署。丁内艰，起复。契丹入寇，上幸澶
渊，诏有终赴援，威声甚振。就判并州，召拜宣徽北院
使、检校太保。二年七月，暴疾卒，赠侍中。录其子孝若
为内殿崇班、阁门祗候，孝杰为内殿崇班，“《孝绪》为供
奉官，孝恭为侍禁”，亲族、门客、给事辈迁补者八人。